b'\n_START_ARTICLE_\nLudvig Schmidt\n_START_PARAGRAPH_\nLudvig Schmidt (24. november 1894 Tallinn \xe2\x80\x93 23. veebruar 1982 Tallinn) oli eesti keemik ja Tallinna Pol\xc3\xbctehnilise Instituudi rektor._NEWLINE_Ta l\xc3\xb5petas aastal 1913 Tallinna Nikolai I G\xc3\xbcmnaasiumi ja aastal 1919 Petrogradi \xc3\x9clikooli loodusteaduste osakonna. Aastal 1930 l\xc3\xb5petas ta Leningradi Riikliku \xc3\x9clikooli f\xc3\xbc\xc3\xbcsikalise keemia erialal. Aastal 1940 kaitses ta keemiakandidaadi v\xc3\xa4itekirja, samal aastal sai ta ka dotsendiks._NEWLINE_Ta oli aastatel 1922\xe2\x80\x931930 L\xc3\xa4\xc3\xa4ne V\xc3\xa4hemusrahvuste Kommunistliku \xc3\x9clikooli Leningradi osakonna reaalainete \xc3\xb5ppej\xc3\xb5ud ja kateedri juhataja. Aastatel 1930\xe2\x80\x931942 oli ta Leningradi Riikliku \xc3\x9clikooli ja Leningradi Keemilise Tehnoloogia Instituudi \xc3\xb5ppej\xc3\xb5ud, dotsent. Aastatel 1942\xe2\x80\x931944 oli ta Kaasani Keemilise Tehnoloogia Instituudi dotsent._NEWLINE_Aastatel 1944\xe2\x80\x931979 oli ta mitmetes ametites Tallinna Pol\xc3\xbctehnilises Instituudis: 1944\xe2\x80\x931951 ja 1960\xe2\x80\x931964 oli ta f\xc3\xbc\xc3\xbcsikalise keemia/f\xc3\xbc\xc3\xbcsikalise ja kolloidkeemia kateedri dotsent, 1974\xe2\x80\x931979 oli ta samas kateedris vanemteadur, lisaks oli ta 1944\xe2\x80\x931946 keemia-m\xc3\xa4eteaduskonna dekaan ja 1946\xe2\x80\x931951 Tallinna Pol\xc3\xbctehnilise Instituudi asedirektor \xc3\xb5ppe- ja teadust\xc3\xb6\xc3\xb6 alal. Aastatel 1951\xe2\x80\x931959 oli ta Tallinna Pol\xc3\xbctehnilise Instituudi direktor, 1964\xe2\x80\x931968 oli ta anorgaaniliste ainete kateedris dotsent._NEWLINE_Schmidt uuris tasakaalu ja assotsiatiivseid n\xc3\xa4htusi lahustes; ta on koostanud \xc3\xb5ppevahendeid._NEWLINE_Ta oli aastast 1939 NLKP liige, oli ka EKP Tallinna linna- ja rajoonikomitee liige. Aastatel 1955\xe2\x80\x931959 oli ta Eesti NSV \xc3\x9clemn\xc3\xb5ukogu IV koosseisu saadik._NEWLINE_Ludvig Schmidt suri aastal 1982 ja ta maeti 2. m\xc3\xa4rtsil 1982 Metsakalmistule.'